Parlamentul  României

[image: image2.png]FOMANIA




	Comisia pentru buget, finanţe şi bănci
	
	Bucureşti, 4.06.2014

Plx 505/2013


BIROUL PERMANENT 
AL 

CAMEREI DEPUTAȚILOR

Vă înaintăm, alăturat, raportul suplimentar asupra propunerii legislative privind modificarea Legii nr.273 din 29 iunie 2006 privind finanțele publice locale, trimis spre reexaminare Comisiei pentru buget, finanțe și bănci cu adresa nr. PLx.505/2013 din 22 aprilie 2014. 
	PREŞEDINTE
Gheorghe - Eugen NICOLĂESCU

RAPORT SUPLIMENTAR 

asupra propunerii legislative privind modificarea

 Legii nr.273 din 29 iunie 2006 privind finanțele publice locale

În temeiul art.70 din Regulamentul Camerei Deputaților, republicat, propunerea legislativă privind modificarea  Legii nr.273 din 29 iunie 2006 privind finanțele publice locale,   a fost retrimisă Comisiei pentru buget, finanțe și bănci,  în vederea reexaminării și depunerii unui nou raport, cu adresa  nr.PLx.505/2013 din 22 aprilie 2014 și înregistrată la comisie cu nr.4c-2/252/24.04.2014.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul,  în calitate de primă Cameră sesizată, a respins propunerea legislativă în ședința din data din 11 noiembrie.

Consiliul Legislativ a avizat favorabil, cu observații și propuneri propunerea legislativă.

Comisia juridică, de disciplină și imunități a avizat negativ propunerea legislativă.
Comisia pentru administrație publică, amenajarea teritoriului și achilibru ecologic a hotărât avizarea negativă a propunerii legislative.

Comisia pentru industrii și servicii a avizat negativ propunerea legislativă.

Guvernul nu susține adoptarea acestei inițiative legislative, prin adresa nr.1876/DPSG din 11.10.2013

În raport cu obiectul şi conţinutul său, propunerea legislativă face parte din categoria legilor ordinare.
Prezenta propunere legislativă are ca obiect de reglementare adăugarea a două alineate după alin. (3) al art.33 din Legea nr.273/2006 privind finanţele publice locale, cu modificările şi completările ulterioare, prin care ar urma ca 50% din valoarea taxei pentru activitatea de prospecţiune, explorare şi exploatare a resurselor minerale să fie plătită către bugetul autorităţilor locale, iar restul de 50% către bugetul de stat, respectiv 25% din valoarea redevenţei miniere să fie plătită către bugetul autorităţilor locale, iar restul de 75% la bugetul de stat.
În data de  10.12.2013, Comisia pentru buget, finanțe și bănci a trimis spre dezbatere plenului Camerei Deputaților raportul de respingere privind propunerea legislativă privind modificarea  Legii nr.273 din 29 iunie 2006 privind finanțele publice locale.
În ședința din data de marți, 22 aprilie 2013, plenul Camerei Deputaţilor, în temeiul art. 70 din Regulamentul Camerei Deputaţilor,  republicat, a hotărât,  retrimiterea la comisia sesizată în fond, a propunerii legislative privind modificarea  Legii nr.273 din 29 iunie 2006 privind finanțele publice locale în vederea reexaminării și depunerii unui raport suplimentar.
Conform art.61 din Regulamentul Camerei Deputaților,  propunerea legislativă a fost dezbătută de către Comisia pentru buget, finanțe și bănci în ședința din data de 3 iunie 2014.
Din totalul de 34 de membri ai Comisiei pentru buget, finanțe și bănci au fost prezenţi la dezbateri 32 deputaţi.

În conformitate cu prevederile art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat, în calitate de invitat, din partea Ministerului Finanțelor Publice domnul Ion Ghizdeanu– Secretar de stat.
În urma reexaminării inițiativei legislative și a opiniilor exprimate, membrii comisiei, au hotărât, cu unanimitatea deputaților prezenți la dezbateri, să mențină raportul inițial, prin care au propus plenului Camerei Deputaților, respingerea propunerii legislative privind modificarea  Legii nr.273 din 29 iunie 2006 privind finanțele publice locale.
	PREŞEDINTE,

Gheorghe – Eugen  NICOLĂESCU
	SECRETAR,

Mihai –Aurel DONŢU


  Șef serviciu, Consilier parlamentar Giorgiana Ene                                                             

  Întocmit: Consilier parlamentar, Luminița Ana Ghiorghiu     

